Diari Oficial de la Generalitat Valenciana


Sumari del DOGV 6538, del 08-06-2011 (2011/6379)

RESOLUCIÓ Rectoral número 726/2011, de 18 de maig, per la qual es publica la normativa sobre les condicions de progrés i permanència a la Universitat Miguel Hernández d'Elx.
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2011/05/18/(1)/dof/vci/html**

### Dades del document

Número de DOGV
:   6538

Data del DOGV
:   08-06-2011

Secció del DOGV
:   I. DISPOSICIONS GENERALS

Número del document
:   2011/6379


Data del document
:   18-05-2011

Organisme emissor
:   Universitat Miguel Hernández d'Elx

Tipus de document
:   Resolució

Descriptors 

:   * Universitat Miguel Hernández
    * universitat
    * ensenyament superior
    * legislació
    * accés a l'educació

RESOLUCIÓ Rectoral número 726/2011, de 18 de maig, per la qual es publica la normativa sobre les condicions de progrés i permanència a la Universitat Miguel Hernández d'Elx. [2011/6379]  
Fent ús de les potestats i funcions conferides pels Estatuts de la Universitat Miguel Hernández d'Elx, aprovats pel Decret 208/2004, de 8 d'octubre, del Consell de la Generalitat Valenciana, i de les competències que dimanen dels articles 20 i següents de la Llei Orgànica 6/2001, d'Universitats, de 21 de desembre, modificada per la Llei Orgànica 4/2007, de 12 d'abril;  
De conformitat amb l'apartat 3 de l'article 46 de la Llei Orgànica 6/2001, de 2 de desembre, d'Universitats, modificada per la Llei 4/2007, de 12 d'abril;  
Vist l'acord adoptat pel Consell de Govern de la Universitat, en sessió extraordinària de 12 de novembre de 2008, pel qual s'aprova la Normativa sobre Condicions de Progrés i Permanència dels Estudiants de la Universitat Miguel Hernández d'Elx;   
Vist l'acord d'aprovació de la citada Normativa del Consell Social de la Universitat Miguel Hernández, adoptat en la sessió plenària de data 18 de desembre de 2008, ratificat en la sessió plenària de 20 d'abril de 2011;  
Emés un informe pel Consell d'Universitats sobre les Condicions de Progrés i Permanència dels Estudiants de la Universitat Miguel Hernández d'Elx, en data 1 de juny de 2009, resolc:  
Ordenar la publicació de la Normativa sobre Condicions de Progrés i Permanència dels Estudiants de la Universitat Miguel Hernández d'Elx, en els termes establits en l'annex adjunt.   
  
Elx, 18 de maig de 2011.- El rector: Jesús Rodríguez Marín.  
  
  
ANNEX I  
  
Normativa sobre les condicions de progrés i permanència en la Universitat Miguel Hernández d'Elx  
  
Exposició de motius  
La Llei Orgànica d'Universitats 4/2007, de 12 d'abril, per la qual es modifica la Llei Orgànica 6/2001, de 21 de desembre, d'Universitats, estableix en l'article 46: Drets i deures dels estudiants, apartat 3: «Les universitats establiran els procediments de verificació dels coneixements dels estudis. En les universitats públiques, el Consell Social, amb un informe previ del Consell d'Universitats, aprovarà les normes que regulen el progrés i la permanència en la Universitat dels estudiants, d'acord amb els respectius estudis».  
  
Així mateix, el dret a l'educació superior dels ciutadans, obliga a la Universitat Miguel Hernández d'Elx a proporcionar als seus estudiants els mitjans materials i humans que, d'acord amb les seues vies de finançament, li permeten oferir una formació actualitzada i de qualitat, per a l'òptima inserció en la vida professional i empresarial. Els estudiants tenen al seu torn la responsabilitat d'obtindre profit dels mitjans que la societat posa a la seua disposició. És així missió de la Universitat, garantir la qualificació acadèmica dels seus titulats i vetlar per l'eficient utilització dels recursos proporcionats pel conjunt de la societat.  
  
Aquestes normes que regulen les condicions de progrés i permanència en la Universitat Miguel Hernández d'Elx es basen en els objectius formatius de: evitar en la mesura que es puga el fracàs escolar, fomentar la participació dels estudiants en els processos d'ensenyament-aprenentatge i d'avaluació i incentivar l'interés de l'estudiant en les condicions del seu propi progrés educatiu. Igualment, aquestes normes busquen l'equilibri entre la responsabilitat i la flexibilitat, per la qual cosa reconeixen la importància d'aconseguir un rendiment mínim, accessible per a qualsevol estudiant responsable, sense caure en el rigor que impedisca considerar l'excepcionalitat dels casos en què, per causa major, no s'aconseguix el mínim requerit.  
  
Article 1. Permanència primer curs  
Els estudiants matriculats per primera vegada de qualsevol pla d'estudis, hauran de superar, com a mínim, 6 crèdits ECTS per a tindre dret a continuar cursant els mateixos estudis en aquesta Universitat. No obstant això, en el cas de no superar aquest mínim, procedirà una nova matriculació en la mateixa titulació i en el mateix centre, per una sola vegada i amb l'autorització prèvia del rector, si l'estudiant acredita l'existència d'una causa justificada.   
  
Article 2. Criteri de progrés adequat dels estudiants  
Els estudiants estan obligats que després de la finalització del curs acadèmic n-ésimo Cred\_sup\_(n) siga major o igual que Cred\_min\_(n), aque serà:  
- Cred\_sup\_(n) (crèdits superats per l'estudiant fins a l'any n-ésimo):   
després de finalitzar cada any acadèmic es calcularà el total de crèdits ECTS superats per l'estudiant durant aquest curs acadèmic n-ésimo. A aquesta quantitat se li sumarà els crèdits superats per l'estudiant fins a l'any anterior. És a dir:  
- Cred\_sup\_(n)= total de crèdits superats durant l'any n-ésimo + Cred\_sup\_(n-1).  
- Cred\_min\_(n) (crèdits mínims exigits a l'estudiant l'any n-ésimo):  
després de finalitzar cada curs acadèmic es calcularà per a cada estudiant el mínim entre 30 crèdits ECTS o el 50% del total de crèdits ECTS matriculats durant el curs acadèmic n-ésimo . Aquest mínim permet valorar adequadament el progrés dels estudiants a temps parcial. A aquesta quantitat se li sumarà els crèdits mínims exigit l'any anterior a l'estudiant. És a dir:  
- Cred\_min\_(n)= mínim (30 ECTS, 50% del total de crèdits ECTS matriculats) + Cred\_min\_(n-1).  
Es defineix com Cred\_min\_(1) = 6 ECTS.  
Els reconeixements i transferències de crèdits no comptabilitzaran per al càlcul dels crèdits mínims exigits a l'estudiant l'any n-ésimo ni per al càlcul de crèdits superats per l'estudiant l'any n-ésimo.  
  
  
Article 3. Conseqüències de no superar el criteri de progrés adequat   
  
Els estudiants que incomplisquen el criteri de progrés adequat previst en l'article 2 hauran d'abandonar els estudis corresponents, podent a aquest efecte:   
a) Iniciar altres estudis universitaris en aquesta o una altra Universitat, amb subjecció al procediment general d'ingrés legalment establit.  
  
b) Transcorreguts tres anys des de l'abandó, continuar amb els estudis que hagueren iniciat, considerant els crèdits superats fins a la data com a crèdits reconeguts a l'efecte de l'aplicació de l'article 2.  
  
  
Article 4. Estudiants procedents d'altres universitats  
a) L'expedient acadèmic dels estudiants procedents d'altres universitats que sol·liciten plaça en la Universitat Miguel Hernández d'Elx, haurà de complir el criteri de progrés adequat establit en aquesta normativa per a poder ser admesos.  
b) Els estudiants que hagen abandonat els estudis en una altra Universitat, en aplicació del règim de permanència establit en aquella i no complisquen el criteri de progrés adequat previst en l'article 2, se'ls aplicarà l'article 3 d'esta normativa.   
  
Article 5. Anul·lació de matrícula per causa de força major  
El rector, a petició de l'interessat, podrà resoldre l'anul·lació parcial o total de la matrícula, només si l'estudiant acredita fefaentment causa de força major que li impedisca o li haja impedit presentar-se a les avaluacions corresponents.   
  
Article 6. Aplicació de la present normativa  
Aquesta normativa serà aplicable a tots aquells estudiants que inicien estudis en el marc del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
  
Disposició addicional  
  
1. El rector presentarà anualment al Consell Social un informe sobre el desplegament i aplicació d'aquesta Normativa, en el qual s'hauran de valorar els efectes derivats d'aquesta.   
2. La Universitat Miguel Hernández d'Elx proporcionarà els mitjans que estime adequats perquè l'estudiant puga conéixer en qualsevol moment, i molt especialment en el de la matrícula, la situació acadèmica en el marc d'aquesta normativa.  
  
Disposició final  
  
S'autoritza al rector per al desenvolupament administratiu d'aquesta normativa.


Còpia Permalink ELI